钦定古今图书集成/理学汇编/文学典/第093卷 > 李祁
## 钦定古今图书集成/理学汇编/文学典/第093卷 > 李祁

按《列朝诗集》，“祁字一初，茶陵人。元统元年进士，应奉
翰林文字。母老，就养江南，授婺源州同知，迁江浙提
举。母忧解职归，隐居永新山中。入国朝，力辞征辟，年
七十馀卒。一初为左榜进士第二人，其右榜第二则
余阙廷心也。尝为廷心序《青阳集》，自以不得乘一障
效死如廷心为恨。”又以委质事人，不可终负，见诸咏
王明妃及和王子让之诗。子让名礼，庐陵人，亦一初
同年进士。元亡，累辟不出，以铁拄杖采诗山谷间者
也。国兵入永新，一初被伤，儒衣冠，僵卧道左。总制新
安余茂遣人舁归，辟正舍。礼之。殁而刻其遗文，为《云
阳先生集》十卷。少师文正公东阳一初五世诸孙也。
弘治中归茶陵，刻石以表其墓。